**Cynllun Ymchwil ac Effaith yr Ysgol Gwyddorau Iechyd 2024-2028**

**Uchelgais**

**Byddwn yn adeiladu ac yn cynnal diwylliant ymchwil cydweithredol a chefnogol a ategir gan ein hanes o ymchwil a gydnabyddir yn rhyngwladol ac sydd gyda’r gorau yn y byd. Bydd ein hymrwymiad i ragoriaeth ymchwil yn mynd i'r afael â heriau iechyd a gofal o bwys, ac yn galluogi ymchwil ac arloesi o'r radd flaenaf sy'n cael effaith genedlaethol a byd-eang ar bobl, polisi ac ymarfer.**

**Egwyddorion a gwerthoedd sy'n sail i'n hymchwil**

* **Ymchwil foesegol gydag uniondeb**: cynhelir ein hymchwil i'r safonau uchaf o ymarfer, gan ymgorffori gonestrwydd, trylwyredd, atebolrwydd, gofal a pharch tuag at gyfranogwyr, tryloywder a chyfathrebu agored.
* **Cynnwys ac ymgysylltu â’r cyhoedd (PPIE):** mae ein hymchwil yn gosod y rhai sydd â phrofiadau bywyd o'r pynciau yr ydym yn ymchwilio iddynt wrth galon ein gweithgareddau ac rydym yn ymgorffori cydgynhyrchu ar draws cylch bywyd yr ymchwil. Rydym yn cadw at [Safonau'r Deyrnas Unedig ar gyfer Cynnwys y Cyhoedd](https://sites.google.com/nihr.ac.uk/pi-standards/home).
* **Cydraddoldeb, amrywiaeth a chynhwysiant**: yn ein gweithle, rydym yn ymdrechu i sicrhau bod pawb yn gallu teimlo'n ddiogel, bod yn nhw eu hunain a bod eu cyfraniad yn cael ei werthfawrogi. Rydym yn ymgorffori Egwyddorion Athena SWAN a pholisi cydraddoldeb ac amrywiaeth y Brifysgol. Yn ein hymchwil rydym yn ymdrechu i leihau anghydraddoldebau trwy sicrhau cynrychiolaeth amrywiol a chefnogi anghenion ein cyfranogwyr i’w galluogi i gymryd rhan.
* **Dwyieithrwydd a'r Gymraeg**: rydym yn glynu at ac yn hyrwyddo Cynllun Gweithredu a Pholisi Iaith Gymraeg y Brifysgol. Rydym yn sicrhau bod ein holl ddeunydd cyhoeddus yn ddwyieithog ac yn cefnogi’r Cynnig Gweithredol ar gyfer cyfranogwyr ymchwil.

**Amcanion**

* Mynd i’r afael â heriau iechyd a gofal o bwys trwy ymchwil newydd sydd gyda’r gorau yn y byd gyda ffocws cyhoeddus sy’n sicrhau effaith yn rhanbarthol, yn genedlaethol ac yn fyd-eang.
* Ymrwymo i gynaliadwyedd a thwf ein sylfaen ymchwil yn y meysydd rhagoriaeth ymchwil presennol.
* Bod yn weledigaethol, arloesol ac yn ymatebol i gyfleoedd newydd trwy ymchwil ryngddisgyblaethol gydweithredol sy'n ehangu ein hymchwil a'n rhagoriaeth fethodolegol e.e. meysydd technoleg iechyd digidol, newid hinsawdd ac iechyd sy'n datblygu'n gyflym.

**Amcanion**

* Cynnal a chynyddu denu grantiau’n llwyddiannus gan gyllidwyr costau economaidd uchel eu bri (e.e. UKRI, NIHR, Horizon Europe)**.**
* Galluogi twf gyrfa i bob ymchwilydd, a chefnogi ymchwilwyr ar ddechrau a chanol eu gyrfa i ddod yn arweinwyr ymchwil y dyfodol gyda'u portffolios eu hunain trwy gymell a mentora.
* Cryfhau cydweithrediadau a phartneriaethau strategol yn y brifysgol, gyda sefydliadau academaidd eraill, y GIG, gofal cymdeithasol, y trydydd sector i alluogi ymchwil ryngddisgyblaethol gyda’r gorau yn y byd.
* Gwella effaith ymchwil drwy sicrhau bod ymchwil yn cael ei chynhyrchu ar y cyd â phartneriaid allanol (e.e. y GIG, gofal cymdeithasol, y trydydd sector), cleifion a'r cyhoedd.
* Cynnal a chynyddu nifer y myfyrwyr ymchwil doethurol trwy geisio cyllid ysgoloriaeth i ddenu myfyrwyr rhagorol e.e. trwy'r cyfleoedd gydag Ysgol Graddedigion Gwyddorau Cymdeithasol Cymru newydd yr ESRC.
* Ehangu addysgu dan arweiniad ymchwil i gefnogi datblygiad arloesol rhaglenni addysgu israddedig ac ôl-radd newydd, gan alluogi myfyrwyr i elwa ar y wybodaeth ddiweddaraf a gwella eu profiad dysgu.

**Ymchwil yn yr Ysgol Gwyddorau Iechyd**

Mae ymchwil yn yr Ysgol Gwyddorau Iechyd yn rhychwantu amrywiaeth eang o gryfderau disgyblaethol ac yn canolbwyntio ar 'heriau mawr' byd-eang cyfoes sy'n sail i iechyd a lles ar draws cwrs bywyd.

Gyda’n gilydd, rydym yn ymchwilio ac yn cynhyrchu atebion sy’n mynd i’r afael â’r canlynol:

* arloesi a gwella o ran gwasanaethau iechyd a gofal cymdeithasol
* Blynyddoedd cynnar a chefnogaeth i rieni
* Cefnogi iechyd meddwl ar wahanol gamau yn ystod bywyd
* Anghydraddoldeb, annhegwch a phoblogaethau nad ydynt yn cael eu gwasanaethu'n ddigonol
* Lleihau risg ac ymyrraeth gynnar/atal salwch drwy gydol oes
* Heriau iechyd a gofal poblogaethau sy'n heneiddio, pobl sy'n byw gyda dementia a gofalwyr di-dâl

Mae ein llwyddiannau yn cael eu galluogi gan:

* Bartneriaethau lleol, rhanbarthol a chenedlaethol gyda byrddau iechyd y GIG, awdurdod lleol/gofal cymdeithasol; sefydliadau trydydd sector.
* Cydweithrediadau cenedlaethol a rhyngwladol e.e. Sefydliad Iechyd y Byd, Eurocarers.
* Partneriaethau cenedlaethol a rhyngwladol gyda phrifysgolion eraill.

**Trefniadaeth**

Mae ein hymchwil yn adlewyrchu saith maes strategol bwysig ar draws pedair canolfan a grŵp ymchwil. Mae'r rhain yn cyd-fynd â cholofnau strategol y Coleg Meddygaeth ac Iechyd o ddeall iechyd dynol, lleihau risg a hybu adferiad, ac iechyd a gofal gydol oes.

1. **Rhagoriaeth ymchwil yn ein sgiliau**

Mae’r Ysgol Gwyddorau Iechyd yn datblygu ymchwilwyr sydd â sgiliau rhagorol mewn dulliau meintiol, dulliau cymysg a dulliau ansoddol; dulliau adolygu systematig, realistig a rhychwantu; datblygu mesur canlyniadau, datblygu a gwerthuso ymyriadau cymhleth ym maes iechyd a gofal cymdeithasol; iechyd y cyhoedd ac economeg iechyd; ymgysylltu â’r cyhoedd a chydgynhyrchu. Mae’r Ysgol Gwyddorau Iechyd yn cynnwys arbenigwyr gyda’r gorau yn y byd mewn economeg iechyd a synthesis tystiolaeth ansoddol, a chydnabyddir ein henw da trwy benodiadau ffurfiol i ddatblygu polisi iechyd a gofal cymdeithasol rhanbarthol a chenedlaethol a datblygiadau mewn ymarfer.

1. **Gwerthusiad economeg iechyd**

Mae gan y [Grŵp Ymchwil Economeg Iechyd Cyhoeddus ac Ataliol](https://www.bangor.ac.uk/cheme/public-health-and-prevention-economics-research) (PHERG) yn y [Ganolfan Economeg Iechyd a Gwerthuso Meddyginiaethau](https://cheme.bangor.ac.uk/) (CHEME) hanes o ragoriaeth ymchwil a gydnabyddir yn rhyngwladol o werthusiadau economaidd ochr yn ochr â threialon iechyd y cyhoedd, ymyriadau seicogymdeithasol ac ymyriadau anffarmacolegol eraill, ynghyd â defnyddio cynlluniau astudio newydd ym maes iechyd y cyhoedd.

1. **Prisio lles**

Mae'r [Ganolfan Gwerth Cymdeithasol](https://cheme.bangor.ac.uk/social-value-hub/index.php.en) yn y [Ganolfan Economeg Iechyd a Gwerthuso Meddyginiaethau](https://cheme.bangor.ac.uk/) (CHEME) yn archwilio themâu ehangach iechyd, lles a meithrin llesiant gydol oes, ac yn defnyddio adnoddau methodolegol cynyddol sy’n cynnwys adenillion cymdeithasol ar fuddsoddiad i werthuso ymyriadau a gwasanaethau newydd sy’n hyrwyddo cydgynhyrchu gwell iechyd corfforol a meddyliol gydol oes. Mae'r adnoddau methodolegol estynedig hyn hefyd yn galluogi gwerthuso iechyd a lles mewn perthynas â lle a newid yn yr hinsawdd.

1. **Mynd i’r afael ag anghydraddoldebau iechyd a gofal gofalwyr di-dâl a phobl sy’n byw gyda dementia**

Sefydlwyd y [Ganolfan Datblygu Gwasanaethau Dementia](https://dsdc.bangor.ac.uk/research.php.en) yn yr Ysgol Gwyddorau Iechyd yn 1999, ac mae wedi cynnal enw da rhyngwladol am ymchwil ryngddisgyblaethol ddamcaniaethol a chymhwysol, gan ymchwilio i ymyriadau seicogymdeithasol a digidol, gwasanaethau a pholisïau i gefnogi canlyniadau da i bobl hŷn, pobl sy’n byw gyda dementia a gofalwyr di-dâl, gydag ymchwiliadau newydd diweddar yn canolbwyntio ar ofalwyr ifanc. Mae hyn wedi datblygu ochr yn ochr â newidiadau deddfwriaethol yn ymwneud â hawliau gofalwyr, asesu eu hanghenion a chyflwyno cynlluniau gweithredu dementia byd-eang a chenedlaethol.

1. **Penderfynyddion cymdeithasol salwch meddwl gydol oes**

Mae’r [Ganolfan Iechyd Meddwl a Chymdeithas](https://cfmhas.org.uk/) yn gydweithrediad rhwng clinigwyr a gwyddonwyr cymdeithasol. Mae gennym ddiddordeb mewn llesiant corfforol, meddyliol a chymdeithasol pobl sydd wedi’u hymyleiddio, boed hynny oherwydd salwch meddwl neu adfyd cymdeithasol, a’r effaith ar eu hiechyd corfforol. Rydym yn gwneud ymchwil ansoddol a meintiol, a synthesis ymchwil. Mae ein projectau presennol yn amrywio o ymchwil epidemiolegol a disgrifiadol i dreialon ymyriadau cymhleth.

1. **Atal anghydraddoldebau iechyd oherwydd cyflyrau cronig, anabledd a phrofiadau niweidiol yn ystod plentyndod**

Mae grŵp iechyd a lles y boblogaeth yn gwneud ymchwil sydd gyda’r orau yn y byd ym maes gwasanaeth iechyd a gofal cymdeithasol. Mae'n canolbwyntio ar iechyd plant, cyflyrau cronig, iechyd y cyhoedd ac anabledd, gan wella ansawdd a diogelwch gofal ysbyty trwy arweinyddiaeth feddygol.

1. **Ymchwil gofal cymdeithasol**

Mae’r ysgol yn gwneud ymchwil ym maes gofal cymdeithasol a gydnabyddir yn rhyngwladol gydag effaith leol a chenedlaethol, gan ystyried materion ar lefel system hyd at yr unigolion a’r teulu. Thema sefydledig o bwys yw ein hymchwil i ofalwyr di-dâl a wneir yn y [Ganolfan Datblygu Gwasanaethau Dementia](https://dsdc.bangor.ac.uk/research.php.en), gan ddarparu hyfforddiant a chefnogaeth i weithwyr gofal cymdeithasol proffesiynol drwy ein hymwneud â'r [rhaglen Datblygu Ymarfer a Gyfoethogir gan Dystiolaeth](https://www.deepcymru.org/en/the-team) a gwreiddio cydgynhyrchu yn ein gweithgareddau. Mae ymchwil ryngwladol newydd ar y gweill a fydd yn gwella darpariaeth gofal i ferched sydd wedi profi trais a chamdriniaeth rywiol.

|  |
| --- |
| **Llywodraethu** |
| Cyfnod y strategaeth | 2024-2028 |
| Trefniadau adolygu’r strategaeth | Bydd y strategaeth yn cael ei hadolygu'n flynyddol gan Bwyllgor Gweithredu’r Ysgol Gwyddorau Iechyd, a bydd yn ategu gweledigaeth gyffredinol yr Ysgol Gwyddorau Iechyd ac yn cyd-fynd â chylchoedd cynllunio Prifysgol Bangor. |
| Adolygwyd ddiwethaf | Adolygwyd a chymeradwywyd y strategaeth gan Bwyllgor Gweithredu’r Ysgol Gwyddorau Iechyd ar 07/03/2024. |